**СПРАВКА ЗА НАЙ-ВАЖНИТЕ НАУЧНИ ПОСТИЖЕНИЯ**

# на

# проф. д.и.н. Иван РУСЕВ

**изготвена във връзка с участие в конкурса за член-кореспондент на БАН, 2021 г.**

Най-важните научни постижения на проф. д.и.н. Иван Русев в неговата научна дейност до момента могат да се обобщят до следното:

**1/** Приноси в изследването на българската стопанска история, по-конкретно на процеса на появата, развитието и разпространението на модерната търговска практика и култура на българите през епохата на Възраждането. За първи път в българската историография този исторически процес е проучен в неговата цялост, а той има пряко и непосредствено влияние не само върху стопанското развитие, а и върху национално-формиращите процеси въобще: засяга и се разпростира върху новопоявилото се светско образование, върху книгоиздаването и книгоразпространението (а и върху културата въобще) на младата българска нация; голяма част от представителите на възрожденската интелигенция са всъщност и модерно-мислещи и модерно-действащи търговци през епохата. В този смисъл тази тема е значима за цялостната българска историография и тя вече е добре осветлена в поредица от публикации на проф. И. Русев, всичките те вече представени за рецензиране и оценка във връзка с процедурите в неговото академично израстване: монографията от 1996 г., публикувана като разширен вариант на дисертацията за придобиване на ОНС „доктор”; монографията от 2008 г., с която се явява на втория конкурс за хабилитация като доцент (кандидатът се явява на два конкурса за доцент за два различни университета (2000 г. и 2009 г.), и двата са с процедури във ВАК и двата са успешни); дисертацията за „доктор на науките”, защитена в БАН (2012 г.), монографията от 2015 г., обобщила в голяма степен проучванията по тази значима тема.

**2/** Изследванията на проф. д.и.н. Иван Русев в областта на стопанската история на Българското възраждане, по-конкретно изследванията на търговските структури (фирми) вече имат свои последователи сред по-младото поколение учени в България. По подобен модел бяха написани няколко докторски дисертации, успешно защитени във водещи университети в страната: Софийски университет „Св. Климент Охридски”, Великотърновски университет „Св. св. Кирил и Методий”, УНСС, впоследствие издадени и като монографии.

**3/** Приноси в изследването на регионалната и поселищната българска история. Те се свеждат до изследването и популяризирането на непроучени до момента в своята цялост теми: история на Сливенско-Котленския край (XV–XIX в.), духовното наследство на средновековната манастирска общност „Света гора Сливенска“, история на Варна и на Бяла през османската епоха (XV–XIX в.), история на Черноморския регион (XVIII–XX в.), история на църквите и манастирите в Югоизточна България (XVIII–XX в.) и др.

Изследванията на проф. д.и.н. Иван Русев в областта на регионалната и поселищната история на Българското възраждане също вече имат свои последователи сред по-младото поколение учени в България. По модела на монографията „Фирми и манифактури в Сливенско-Котленския край през Възраждането” (В. Търново: Фабер, 1996 г.) бяха направени изследвания на други селища и райони в българските земи през епохата (Търново, Тулча, Добруджа), вече публикувани като монографии.

**4/** Приноси в изследването на историята на дипломацията в Черноморието и на Балканите (XVIII–XX в.). Проучването на европейското консулско присъствие в региона и конкретно на френското стопанско, културно и политическо проникване на Балканите (XVIII–XX в.) е осъществено главно на базата на новооткрити и за първи път включени в научна употреба оригинални исторически извори от френските архиви и библиотеки. Във връзка с тази тема са голяма част от публикациите на проф. И. Русев (повечето от които са в престижни научни издания в чужбина), включително и неговата последна монография, посветена на Кримската война (1853–1856), която вече е под печат в Издателство „Захари Стоянов”.

**5/** Приноси в изследването на българското културно наследство: издирване и аналитично публикуване на извори, свързани с историята на българските възрожденски църкви и манастири (документи, приписки, каменни надписи и пр.), проучване на духовното наследство на средновековната манастирска общност „Света гора Сливенска“ и др.

**6/** Приноси в изследването на образованието и науката: история на модерното търговско образование в Европа и в българските земи (XVI–XIX в.), история на висшето икономическо образования в България (20-те – 40-те години на XX в.), началната история на българската икономическа наука (първата половина на XX в.).

**7/** Проф. д.и.н. Иван Русев е инициатор, един от учредителите и председател на Управителния съвет от началото (2015 г.) до днес на **Центъра за стопанско-исторически изследвания** – научно сдружение, включващо учени и университетски преподаватели от България, Турция и Гърция, които изследват проблеми на стопанската история. Засега това е единственото по рода си научно-професионално сдружение на стопански историци на Балканите. Проф. д.и.н. Иван Русев е и главен редактор на **„Известията на Центъра за стопанско-исторически изследвания”** – реферирано и индексирано издание, от което от 2016 г. до днес ежегодно се издава по един том, т.е. издадени са вече цели 5 тома.